Az ÖKO munkacsoport beszámolója

2017 – 2018

Szeptember második hetében összeállítottuk a tanévre vonatkozó éves munkatervet.

Munkacsoportunk újabb taggal bővült, Varga Klaudia tanító kapcsolódott be a munkánkba.

Kiemelt feladatokat határoztunk meg erre a tanévre is:

1. a mesterprogram kapcsán elinduló festőnövény szakkör munkája, a festőnövény-kert létrehozása
2. az iskolakert művelésének átgondolása, megújítása
3. tündérkert tábláinak felújítása
4. madárbarát tanösvény felújítása, karbantartása

Szeptemberben környezetismeret illetve természetismeret órákon az ózonréteg védelmével kapcsolatos témákat dolgoztak fel a diákok a szaktanáraik segítségével. Az osztályközösségek a takarítási világnapon az iskolakertben dolgoztak, rendbe tették a veteményest és a dísznövény ágyásokat. A hagyományok szerint ünnepeltük a Széchenyi napot. A hónap végén két napos szakmai konferencián vettünk részt Lakitelken. A Kárpát-medencei Magyar Iskolakertek szakmai fórumán, határon túli kapcsolatokat építettünk ki. A III. Országos Iskolakert-hálózat Találkozón Váczi- Balogh Julianna tartotta az alsó tagozatos műhelymunkát, amely nagy szakmai sikert aratott. Az „Iskolakertünk termékei” kiállításon pedig bemutattuk a munkánkat, kertünk terméseit, valamint a kertész szakkör tevékenységeit.

Októberben az állatok világnapján, a madármegfigyelés napján, valamint a Földünkért világnapon az élőhelyek megőrzésének fontosságára hívtuk fel tanulóink figyelmét.

Novemberben a felső tagozatos diákjaink osztályfőnöki órán a dohányzás káros következményeiről beszélgettek a „Ne gyújts rá!” világnap kapcsán. November 11-én Tahitótfaluban a Háromkaptár Biogazdaságban iskolakert vezetők továbbképzésén vett részt Szögi Márta. A továbbképzés témája: gabonás foglalkozás gyerekeknek, vetemények egész évben a kertben. November 20. -24. zajlott az Európai Hulladékcsökkentési Hét. Választott témakörünk: karácsony az újrahasznosítás jegyében. Ez rendkívül közkedveltnek bizonyult, mert az osztályközösségek, szülői közösségek számtalan ötletet valósítottak meg nagy örömmel.

December 5-én a Csongrád Megyei Önkormányzat és a Szegedi Egyetem közös rendezvényt valósított meg iskolánkban „Minden nap klímanap” címmel. 4. és 5. osztályban tartottak a szakemberek klímaórát, valamint 2.-5. osztályig rajzpályázatot hirdettek a témában. A hagyományos adventi kemencés délutánon az iskola minden diákja, valamint sok-sok hozzátartozója készülődött az ünnepekre a pedagógusok kínálta ötletek alapján.

Februárban kiemelt figyelmet szenteltünk a vizes élőhelyeknek, és különös figyelmet fordítottunk a Tisza élővilágának megismerésére. 3.-4. osztályos tanulóink ebben a témában nagyobb elmélyüléssel készültek a Tiszavirág vetélkedőre.

Márciusban a takarékosságra nevelést helyeztük a középpontba az energiatakarékossági világnap, a víz világnapja, a Föld órája és a tavaszi hulladékgyűjtés kapcsán.

Áprilisban nagy sikerrel zajlott a Honismereti verseny ismét számos határon túli résztvevővel. A Fenntarthatósági Témahéthez április 23.-27.-ig ebben a tanévben is kapcsolódtunk. Minden osztály osztályfőnöki órákon, természetismeret órákon az adott témaköröket (a természeti- és épített környezet védelme, tudatos vásárlás, fogyasztóvédelem) feldolgozta. Ebben a hónapban a festőnövény-kert telepítése is megkezdődött.

Május 8-án iskolánkban rendezte meg az Iskolakert-hálózat Alapítvány a tavaszi műhelymunkáját. Lehetőségünk nyílt bemutatni a kertben zajló munkát, és a helytörténeti múzeumunkat is. Az ökoiskolai faliújság és az iskolarádió használatával hívtuk fel a diákok figyelmét az élővilág sokszínűségére, az év madarára és fájára.

Az osztályok több NATURA 2000-es területet kerestek fel kirándulásaikon. Szakemberek vezetésével ismerkedtek a terület élővilágával. A tanévet a hagyományos családi nappal zártuk.

Csongrád, 2018. június 15. Szögi Márta